**ИСТОРИЈСКИ АРХИВ ПИРОТ**

Историјски архив у Пироту је институција културе, чији је основни задатак да прикупља, чува и врши заштиту архивске грађе и документарног материјала на територији града Пирота и општина Димитровграда, Бабушнице и Беле Паланке.

Историјски архив у Пироту већ пуних 65 година прикупља, стручно обрађује и врши заштиту архивске грађе путем обраде и израде информативних средстава (аналитичких инвентара, сумарних инвентара, пописа и др.) и континуирано објављује историјске изворе у виду зборника докумената и других публикација. Заслуге за велики углед Историјског архива у Пироту у архивистичком свету и међу многим архивима у Србији, припадају дугогодишњим архивским радницима и бившим директорима, као и новом руководству Архива.

Историјат архива у Пироту започиње давне 1956. године, када је на иницијативу Народног одбора Среза Пирота, Среско веће донело одлуку, на седници од 14. новембра 1956. године, о оснивању Државне архиве Среза Пирота. Године 1960, одлуком Савета Историјског архива у Нишу, Државни архив Среза Пирот приступа Историјском архиву у Нишу као Архивски центар, да би касније постао Архивско одељење. Организационе промене наступају 1988. године када су се на основу самоуправног споразума удружили Архивско одељење и Музеј Понишавља Пирот. Архив се осамосталио тек 1993. године и постао Историјски архив у Пироту за општине Пирот, Димитровград и Бабушницу.

Нова зграда Архива, која је изграђена на парцели од 3.900 м2, усељена је 2006. године. То је преломна година за рад Архива и његових запослених. Нови простор и елан архивиста, омогућио је смештај 330 фондова и шест збирки, које Архив поседује као и пријем новог документарног материјала. Архивска грађа обухвата временско раздобље од 1842 до 2015. године, а најстарији документ који се чува у Архиву је *Хиландарско писмо Пироћанцима* из 1842. године. Архив је добио и нову читаоницу а фондови и збирке који садрже разноврсну архивску грађу, предмет су великог интересовања бројних истраживача.

Издавачка и изложбена делатност Историјског архива у Пироту налази се на завидном нивоу. Од 1959. године до данашњих дана Архив је издао бројне монографије, зборнике радова и друге публикације, настале на основу истраживања архивске грађе Историјског архива у Пироту. Архив је издао неколико књига једног од најпознатијих Пироћанаца др Драгољуба Јовановића, професора, политичара, лидера Савеза земљорадника Србије и Народне сељачке странке. Само током 2021. године издао је шест звучних наслова, а поменућемо: Снежана Бранковић, *Пиротски јевреји*, Пирот 2021; Предраг М. Видановић, *Бугарска окупациона политика (1915–1918)*, Пирот 2021; Давор Лазаревић, *Пиротски качкаваљ – прича о најпознатијем српском сиру*, Пирот 2021.

Комисија за доделу двеју равноправних награда „Златна архива“ Фондације Александра Арнаутовића, на својој седници од 25. новембра 2021. године, једногласно је донела одлуку да се награда „Златна архива“ за 2021. годину додели Историјском архиву у Пироту.

Комисија најискреније честита Историјском архиву у Пироту на заслуженој награди.

Београд,

27. новембар 2021. године

Нада Петровић,

председник Комисије за доделу „Златне архиве“ Фондације Александра Арнаутовића